Nankinas

Nankinas (, pagal VLKK nustatytas pinyin lietuvinimo taisykles Nandzingas) – miestas Kinijos Liaudies Respublikoje, Dziangsu provincijos sostinė.

Nankinas kartu su Pekinu, Luojangu ir Sianu laikomas viena iš keturių didžiųjų senųjų Kinijos sostinių. Tai taip pat yra vienas iš penkiolikos Kinijos miestų, kurie turi beveik tokias pat kaip provincijų administracines teises. Nankinas yra de jure Kinijos Respublikos sostinė.

Geografinė padėtis ir klimatas 

Visų Nankino apylinkių plotas yra 6598 km². Nankinas yra didžiausioje Kinijos ekonominėje zonoje – Jangdzės deltoje. Pati Jangdzė prateka per Nankino miesto vakarinę dalį. Šiaurę, rytus ir pietus supa Ningdžengo (Ningzheng) kalvagūbris. Nankinas yra 300 km nuo Šanchajaus, 1200 km nuo Pekino, 1400 km nuo Čongčingo, praeina Pekino-Šanchajaus greitasis geležinkelis.

Nankino klimatą formuoja Rytų Azijos musonai. Yra keturi metų laikai: vasaros karštos, daug kritulių visus metus. Vidutinė metinė temperatūra 15,7 °C, aukščiausia užfiksuota temperatūra 43 °C (1934 m. liepos 13), žemiausia – -16,9 °C (1955 m. sausio 6). Vidutiniškai kritulių pasitaiko 117 dienų per metus, vidutinis metinis kritulių kiekis – 1106,5 mm. Nuo birželio vidurio iki liepos pabaigos tęsiasi lietingasis (Meiyu) sezonas.

Miesto centre yra natūralių ežerų (Siuan-u, Močou), aplinkiniai kalnai (pavyzdžiui, Purpurinis kalnas) amžinai žaliuoja, juose esama istorinių vietų.

Istorija 

Nankinas – vienas pirmųjų miestų pietinėje Kinijos regiono dalyje. Pasak legendos, U karalystės kunigaikštis Fu Čai (Fu Chai) šių dienų Nankino teritorijoje 495 m. pr. m. e. įkūrė pirmąjį miestą – Ječengą (冶城 Yecheng). 473 m. pr. m. e. Jue karalystė nugalėjo U valstybę ir pastatė miestą Juečengą (越城 Yuecheng) netoli tos vietos, kur dabar yra Džonghua vartai. 333 m. pr. m. e., žlugus Jue valstybei, Ču karalystė šiandieninio Nankino šiaurės vakarų dalyje pastatė Dzinling I (金陵邑 Jinling Yi) miestą. Nuo tada miestas buvo perstatinėjamas, rekonstruojamas.

Pirmąkart sostine Nankinas tapo 229 m., U karalystės valdovas Sun Čiuanas (Sun Quan) perkėlė savo valstybės sostinę į Dzianje (建邺 Jianye) – miestą, perstatytą iš Dzinling I 221 metais. Įsiveržus penkioms barbarų gentims, Dzin dinastijos diduomenė persikėlė per Jangdzę ir sostinę įkūrė Nankine, tuo metu vadintame Dziankangu (Jiankang). Dziankangas buvo Pietų Kinijos sostinė per visą Pietinių ir šiaurinių dinastijų laikotarpį. 259 m. Nankine įkurtas pirmasis Kinijos universitetas.

Sui dinastija sugriovė miestą ir pavertė jo teritoriją dirbamomis žemėmis. Tang laikais Dziankangas atstatytas, o trumpai gyvavusios Pietų Tang karalystės egzistavimo metais (937–975) buvo sostinė. Song laikotarpiu Dziankangas klestėjo, nors jam nuolat grėsė įsiveržimai iš šiaurės. Kinijos valdymą perėmę mongolai įtvirtino Dziankangą kaip svarbiausią tekstilės industrijos miestą.

1368 m. Ming dinastijos įkūrėjas davė miestui Nankino vardą ir padarė jį sostine. Šio valdovo dėka Nankinas tapo to meto didžiausiu pasaulio miestu. Dabar išlikusi Nankino miesto siena buvo daugiausiai statyta šiuo laikotarpiu, tai yra ilgiausia pasaulyje išlikusi miesto siena. Manoma, kad 1358–1425 m. Nankinas buvo didžiausias pasaulio miestas. 1400 m. jame gyveno 487 tūkst. žmonių.

Valdant Čing dinastijai (1644–1911), Nankino apylinkės buvo vadinamos Dziangningu (江宁 Jiangning). XIX a. viduryje Taiping sukilėliai Nankiną padarė savo karalystės sostine, pervadinę jį Tiandzingu (天京 Tianjing, „Dangiškoji sostinė“). 1864 m. Čing generolas atkovojo miestą; per 100 000 žmonių nusižudė arba kovojo iki mirties.

1912 m. įkurta Kinijos Respublika, Nankinas tapo jos sostine. Nankine yra šios revoliucijos vado Sun Jatseno mauzoliejus. Vėliau Juan Ši-kajus perkėlė sostinę į Pekiną, tačiau 1928 m. Guomindanas Nankiną vėl paskelbė sostine, parodydami priešiškumą Pekino valdžiai.

1937 m. Nankiną okupavo japonų armija. Nankine vyko brutalios masinės žudynės. Tikslus aukų skaičius nežinomas, tačiau manoma, kad žuvusiųjų skaičius gali siekti 300 000. Šiam įvykiui atminti miesto rytinėje dalyje yra memorialas.

1940 m. Nankine įkurta marionetinė kinų vyriausybė, kuriai vadovavo Vang Dzingvei. 1949 m. balandžio 23 d. Liaudies išlaisvinimo armija užėmė Nankiną, ir žemyninėje Kinijoje Kinijos Respublikos valdymas oficialiai baigėsi.

Iki 2002 m. Kinijos Respublikos (Taivano) Vidaus reikalų ministerija ir Taivane leisti vadovėliai vadino Nankiną Kinijos Respublikos sostine.

Administravimas 
Nankino valdytojas de facto yra Kinijos Komunistų partijos Nankino komiteto sekretorius, miesto meras jam pavaldus.

Nankiną sudaro 13 sričių lygmens administracinių vienetų: 11 rajonų ir 2 sritys. Rajonai yra miesto, sritys – miesto prieigų teritorijoje.

Rajonai:

 Xuanwu (Siuan-u) rajonas (玄武区)
 Baixia (Baisia) rajonas (白下区)
 Qinhuai (Činhuai) rajonas (秦淮区)
 Jianye (Dzianje) rajonas (建邺区)
 Gulou rajonas (鼓楼区)
 Xiaguan (Siaguan) rajonas (下关区)
 Pukou rajonas (浦口区)
 Luhe rajonas (六合区)
 Qixia (Čisia) rajonas (栖霞区)
 Yuhuatai (Juhuatai) rajonas (雨花台区)
 Jiangning (Dziangning) rajonas (江宁区)

Sritys:

 Lishui (Lišui) sritis (溧水县)
 Gaochun (Gaočun) sritis (高淳县)

Demografija 

Pagal Penktojo KLR gyventojų surašymo duomenis, Nankino mieste 2000 m. gyveno 6,24 mln. žmonių. 2004 m. statistika spėjo gyventojų skaičių esant 6,4 mln. (mieste – 5,836 mln.). Gimimo rodiklis 7,73‰, mirčių – 5,44‰. 2004 m. susituokė 47 429 poros, 7036 išsituokė.

Dauguma Nankino gyventojų yra chaniai (98,56 %). 1999 m. etninėms mažumoms priklausė 77 394 gyventojai. Iš jų dauguma (64 832) priskiriami Hui, 2311 – Man, 533 – Džuang tautybėms. Dauguma etninių mažumų atstovų gyvena Dzianje rajone.

2003 m. mieste 100 moterų teko 106,49 vyro.

2004 m. miesto BVP buvo 191 mln. RMB, vienam žmogui – 33050 RMB. Nedarbo lygis 4,03 % (šalies vidurkis 4,2 %).

Kultūra 
Nankinas visais laikais buvo intelektualus iš visos šalies traukiantis kultūros centras. Tang – Song laikais čia keliaudavo poetai, Ming ir Čing dinastijose Nankinas buvo oficialus valstybinių egzaminų centras Dziangnano regione.

Daug tradicinių Nankino švenčių šiandien jau nebešvenčiamos: kopinėjimas miesto siena sausio 16-tąją, maudynės Qing Xi kovo 33-iąją, vaikštinėjimas po kalnus rugsėjo 9-tąją ir kt. Dabar Nankine rengiamos kasmetinė Slyvų Žiedų šventė, Nankino Baima persikų žiedų ir aitvarų šventė, Dziangsin Džou vaisių šventė.

Nankine įsikūrę vieni seniausių ir turtingiausių Kinijos muziejų, pvz., Nankino muziejus, Nankino miesto muziejus, Taiping karalystės istorijos muziejus, Nankino papročių muziejus, Nankino miesto sienos kultūros muziejus. Nankino muziejus yra tarp svarbiausių Kinijos muziejų.

Nuorodos 
 Nankino savivaldybė
 Nankinas Vikikelionėse
 Puslapis turistams

 
Milijoniniai miestai